Diari Oficial de la Generalitat Valenciana


Sumari del DOGV 6048, del 02-07-2009 (2009/7787)

ACORD de 23 de març de 2009, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6048

Data del DOGV
:   02-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7787


Data del document
:   23-03-2009

Organisme emissor
:   Conselleria d'Agricultura, Pesca i Alimentació

Tipus de document
:   Acord

Anàlisi jurídica

 Descriptors 

:   * FEOGA
    * delegació de poders
    * FEOGA Garantia
    * ajuda a l'agricultura

ACORD de 23 de març de 2009, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació. [2009/7787]  
València, 23 de març de 2009  
Reunits  
Davant de Maritina Hernández Miñana, presidenta de l'Agència Valenciana de Foment i Garantia Agrària,  
D'una banda, Pilar Amigó Salví, subsecretària de la Conselleria d'Agricultura, Pesca i Alimentació, càrrec per al qual va ser nomenada per mitjà del Decret 93/2007, de 6 de juliol, del Consell (DOCV núm. 551, de 09.07.07), com a directora de l'Organisme Pagador, segons l'article 3.2 del Decret 124/2006, de 8 de setembre, del Consell, pel qual es designa organisme pagador de les despeses corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.06), i l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia, en la redacció feta en el Decret 118/2008, d'1 d'agost, del Consell, pel qual es modifiquen els decrets 123/2006, de 8 de setembre, i 121/2007, de 27 de juliol, pels quals s'aproven, respectivament, l'Estatut de l'Agència Valenciana de Foment i Garantia Agrària i el Reglament Orgànic i Funcional de la Conselleria d'Agricultura, Pesca i Alimentació (DOCV núm. 5821, de 5 d'agost).  
I de l'altra,  
Laura Peñarroya Fabregat, directora general de Producció Agrària, en virtut del Decret 141/2007, de 31 d'agost, del Consell (DOCV núm. 5590, de 03.09.2007)  
Amparo Montoro Blasco, directora general d'Empreses Agroalimentàries i Desenvolupament del Medi Rural, en virtut del Decret 61/2008, de 2 de maig, del Consell (DOCV núm. 5755, de 05.05.2008)  
Marta Valsangiacomo Gil, directora general de Comercialització, en virtut del Decret 176/2007, de 5 d'octubre, del Consell (DOCV núm. 5615, de 08.10.2007).  
Totes elles actuen d'acord amb les atribucions que els conferix el Decret 121/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i es reconeixen la competència suficient per a atorgar este acord, i a l'efecte  
Exposen  
Primer. Que el Reglament (CE) 885/2006, de la Comissió, de 21 de juny, i el Reglament (CE) 1290/2005, del Consell, de 17 de maig, relatius a l'autorització d'organismes pagadors i altres òrgans i a la liquidació de comptes del FEAGA i del FEADER i al finançament de la política agrícola comuna, respectivament, preveuen una sèrie de requisits que han de complir els organismes pagadors pel que fa a la liquidació de comptes.  
Concretament, l'annex I del Reglament (CE) 885/2006 establix els criteris d'autorització referits a «1. Entorn interior. 2. Activitats de control. 3. Informació i comunicació. 4. Seguiment», que han de complir els organismes pagadors perquè puguen actuar com a tals.  
En l'apartat C, «Delegació», dins del punt 1, «Entorn interior», de l'annex esmentat es preveu que, en virtut de l'article 6, apartat 1, del Reglament (CE) 1290/2005, l'organisme pagador puga delegar qualsevol de les seues funcions principals excepte la relativa a l'execució del pagament.  
Segon. Que, de conformitat amb el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, s'establixen com a òrgans administratius, entre altres, els següents:  
- Direcció General de Producció Agrària.  
- Direcció General d'Empreses Agroalimentàries i Desenvolupament del Medi Rural.  
- Direcció General de Comercialització.  
Tercer. Que en l'article 3 del Decret 124/2006, de 8 de setembre, del Consell, pel qual designa organisme pagador de les despeses corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.06), es designa l'Agència Valenciana de Foment i Garantia Agrària com a organisme pagador de les ajudes del Fons Europeu de Garantia Agrària (FEAGA).  
Que, de conformitat amb el que es preveu en l'article 6 del Decret 124/2006, de 8 de setembre, del Consell (DOGV núm. 5344, de 12.09.06), les funcions d'autorització dels pagaments en l'organisme pagador i la declaració de fiabilitat corresponen al director de l'Agència Valenciana de Foment i Garantia Agrària, el qual pot delegar l'exercici d'esta competència en els termes establits en l'article 6, apartat 1, del Reglament (CE) 1290/20.  
Quart. Tenint en compte tot el que s'ha exposat anteriorment, per mitjà de l'Acord de 31 de juliol de 2007 (DOCV núm. 5588, de 30 d'agost) es deleguen les funcions d'autorització del pagament dels fons FEAGA entre l'Agència Valenciana de Foment i Garantia Agrària, en la seua condició d'organisme pagador, i diversos òrgans administratius de la Conselleria d'Agricultura, Pesca i Alimentació.  
Cinqué. De conformitat amb la clàusula primera de l'acord de referència, l'Agència Valenciana de Foment i Garantia Agrària, en la seua condició d'organisme pagador, i de la forma i amb les condicions que s'establixen, delega en els òrgans que s'indiquen a continuació, i per a les línies d'ajuda que s'assenyalen, com també per a les línies que dins de l'àmbit de les seues competències puguen aprovar-se finançades a càrrec del Fons de Garantia Agrària, les funcions d'autorització de pagaments així com la pràctica de les inspeccions de control necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en la millora de la competitivitat de les explotacions agràries i ramaderes i les matèries relatives a les rendes i mercats agraris, en concret, les vinculades al Fons Europeu Agrícola de Garantia (FEAGA).  
- Cereals restitució  
- Ajudes alimentàries  
- Altres intervencions oli d'oliva   
- Fruites i verdures:  
- Retirada  
- Comercialització de cítrics   
- Distribució gratuïta  
- Vi i destil·lació  
- Llet i productes derivats  
- Ajudes directes:  
- Cultius herbacis  
- Producció d'arròs  
- Producció d'oli d'oliva  
- Fruits de corfa  
- Primes boví  
- Oví/Caprí  
- Primes per sacrifici  
- Primes per extensificació   
- Reestructuració i reconversió de vinya  
- Ajudes apicultura  
- Influença aviària  
II. Direcció general amb competències en indústries agroalimentàries i de foment de fórmules associatives agràries.  
- Fruites i verdures  
- Fons operatius OP  
- APA reconegudes  
Sisé. En el marc de la política agrícola comuna (PAC), la reforma de l'OCM de fruites i hortalisses i la reforma de l'OCM del vi, culminades amb l'aprovació dels reglaments comunitaris 1182/2007, del Consell, de 26 de setembre de 2007, i 479/2008, del Consell, de 29 d'abril de 2008, ha significat la introducció de noves línies finançades a càrrec del Fons Europeu de Garantia Agrària (FEAGA).  
Seté. Tenint en compte tot el que s'ha exposat anteriorment, les parts subscriuen este acord ajustant-se a les següents:  
Clàusules  
Primera. L'Agència Valenciana de Foment i Garantia Agrària, en la seua condició d'organisme pagador, i de la forma i amb les condicions que s'establixen, delega en els òrgans que s'indiquen a continuació, i per a les línies d'ajuda que dins de l'àmbit de les seues competències es financen a càrrec del Fons Europeu de Garantia Agrària (FEAGA), com també per a les línies que en el marc de la política agrícola comuna (PAC) puguen aprovar-se finançades a càrrec del Fons Europeu de Garantia Agrària (FEAGA), les funcions d'autorització de pagaments així com la pràctica de les inspeccions de control necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en la millora de la competitivitat de les explotacions agràries i ramaderes i les matèries relatives a les rendes i mercats agraris, en concret, les vinculades al Fons Europeu Agrícola de Garantia (FEAGA).  
II. Direcció general amb competències en indústries agroalimentàries i de foment de fórmules associatives agràries.  
III. Direcció general amb competències en matèria de comercialització, promoció, internacionalització i qualitat agroalimentària.  
Segona. Els òrgans detallats en la clàusula anterior, en la seua condició d'òrgans delegats, han de disposar d'estructura organitzativa, mitjans personals i materials, procediments escrits amb les funcions i responsabilitats dels seus efectius, adequats i suficients per a atendre les funcions delegades.  
Estos requisits han de documentar-los i informar-ne els òrgans delegats al director de l'organisme pagador, amb indicació que se'n disposa.  
Tercera. Els òrgans delegats, dins del termini establit per al pagament de cada una de les línies d'ajuda i, en tot cas, amb prou antelació a la data establida, han de remetre a l'organisme pagador informe dels controls efectuats segons la normativa aplicable, necessaris i previs al pagament.  
L'informe ha d'enviar-se al director de l'organisme pagador acompanyat del certificat expedit pel responsable de la unitat que ha dut a terme els controls, i comprendrà la relació detallada dels expedients autoritzats al pagament, la llista dels controls efectuats i les verificacions realitzades sobre cada una de les sol·licituds o expedients d'ajuda, amb indicació de les proves de supervisió efectuades per un funcionari diferent del que ha efectuat el control.  
L'emplenament de l'informe haurà de realitzar-se tenint en compte les condicions següents:  
- Serà signat per la persona que designe el director general o responsable de l'òrgan delegat.  
- S'informarà de totes les mesures preses en relació amb les discrepàncies i irregularitats proposades.  
- S'indicarà que s'han complit les obligacions establides per la normativa sectorial reguladora de l'ajuda, citant els reglaments i, així mateix, els criteris d'autorització que establix el Reglament (CE) 885/2006.  
- S'informarà de la normativa o procediments escrits (manuals de procediment) que té establits l'òrgan delegat pel qual es definixen les responsabilitats i obligacions de gestió, control i autorització de les ajudes.   
- S'informarà dels controls administratius, i de camp, i es descriurà la forma en què s'han dut a terme.  
- Així mateix, s'indicarà que els controls efectuats han sigut supervisats per tècnics del mateix rang o d'un rang superior jeràrquic i, en particular, que els documents de control es troben amb la conformitat del superior jeràrquic del tècnic que ha efectuat el treball.  
- S'informarà dels mètodes de mostratge utilitzats.  
- S'informarà, si és el cas, de les garanties constituïdes a favor de l'organisme pagador.  
- S'informarà que tota la documentació generada per a autoritzar el pagament està accessible i es troba identificada, i s'esmentarà la seua ubicació en l'òrgan delegat.  
Quarta. L'òrgan delegat ha d'emetre i unir a l'informe referit en la clàusula tercera el certificat d'admissibilitat, en què es farà constar que les sol·licituds sobre les quals s'ha emés informe reunixen totes les condicions per a ordenar el seu pagament.  
El certificat d'admissibilitat ha d'indicar, així mateix, si és procedent, els criteris de risc utilitzats en la selecció d'expedients sotmesos a control, l'abast i les limitacions observades en l'execució dels controls.  
Cinquena. L'òrgan delegat ha de remetre al director de l'organisme pagador l'autorització del pagament amb la documentació i de la forma següent:  
- Certificat d'admissibilitat del titular de l'òrgan delegat.  
- Informe del centre gestor responsable de la línia en els termes exposats en la clàusula tercera.  
- Instrucció de pagament degudament emplenada per a ser signada pel responsable de l'àrea corresponent.  
- Fitxer informàtic o suport electrònic amb totes les dades de les sol·licituds autoritzades al pagament.  
- Informació mensual en suport electrònic, amb les dades relatives als requeriments de pagament exigits per la Comissió, amb els pagaments a realitzar en este període.  
- Relació de propostes d'obertura de procediments de cada un dels pagaments que no siga procedent realitzar o siguen pagaments indeguts.  
Sisena. L'òrgan delegat conservarà i custodiarà tota la documentació relativa a les sol·licituds d'ajuda i als controls efectuats, tant en paper com en format electrònic, degudament registrada i localitzada, segons els procediments establits per l'organisme pagador.  
Setena. S'autoritza l'accés als documents relatius a les sol·licituds, expedients i controls efectuats, a les persones i òrgans que tinguen dret a inspeccionar-los i, en particular, als següents:  
- Servicis responsables de tramitar el pagament de les sol·licituds.   
- Servici d'auditoria interna.  
- Funcionaris de la Unió Europea.  
Huitena. S'autoritza l'organisme pagador perquè, a través del seu Servici d'Auditoria Interna, verifique que l'òrgan delegat complix les obligacions i els requisits exigits per a la formalització de la delegació acordada, de conformitat amb el que s'establix en l'epígraf VI de l'apartat C, «Delegació», del criteri d'autorització «1. Entorn interior» del Reglament (CE) 885/2006, de la Comissió.  
Novena. Correspon a l'òrgan delegat realitzar l'inici, la instrucció i la resolució dels expedients de recuperació de pagaments indeguts, així com la seua recaptació en període voluntari, facilitant la informació que a este efecte li requerisca l'organisme pagador.  
Desena. Correspon a l'organisme pagador la inclusió en el registre de deutors de la declaració posterior a la Unió Europea dels beneficiaris que siguen subjectes dels expedients referits en la clàusula anterior, en els termes establits en la legislació comunitària.  
Igualment, li correspon la comunicació a l'Oficina Europea de Lluita contra el Frau (OLAF), en els supòsits que siguen procedents, de conformitat amb el que es preveu en el reglament relatiu a la comunicació i seguiment d'irregularitats.  
Onzena. En tot allò no previst en este acord, són aplicables els reglaments comunitaris propis de la matèria de què es tracte, en concordança amb el Reglament (CE) 885/2006, de la Comissió, i la normativa que regule les ajudes cofinançades.  
Dotzena. Este acord tindrà efecte a partir del 23 de març de 2009, i deixarà sense efecte l'Acord de 31 de juliol de 2007, pel qual es deleguen les funcions d'autorització del pagament de fons FEAGA entre l'organisme pagador i les diferents unitats administratives de la Conselleria d'Agricultura, Pesca i Alimentació.  
I en prova de conformitat, i per a la deguda constància de tot allò que s'ha convingut, se signa este acord en triple exemplar al lloc i en la data indicats al principi.  
La consellera d'Agricultura, Pesca i Alimentació  
Maritina Hernández Miñana  
La directora de l'Organisme Pagador  
Pilar Amigó Salví  
La directora general de Producció Agrària  
Laura Peñarroya Fabregat  
La directora general d'Empreses Agroalimentàries i Desenvolupament del Medi Rural  
Amparo Montoro Blasco  
La directora general de Comercialització  
Marta Valsangiacomo Gil